Document ID: 32006R0491

KOMMISSIONENS FORORDNING (EF) Nr. 491/2006
af 27. marts 2006
om ændring af forordning (EF) nr. 2375/2002 om åbning og forvaltning af EF-toldkontingenter for import af blød hvede af anden kvalitet end høj kvalitet fra tredjelande og om undtagelsesbestemmelser til Rådets forordning (EØF) nr. 1766/92
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1784/2003 af 29. september 2003 om den fælles markedsordning for korn (1), særlig artikel 12, stk. 1, og
ud fra følgende betragtninger:
(1)
På baggrund af erfaringerne fra anvendelsen af Kommissionens forordning (EF) nr. 2375/2002 (2) bør visse bestemmelser i nævnte forordning præciseres og forenkles. For at forbedre overvågningen af importen inden for rammerne af dette toldkontingent har det vist sig nødvendigt at tildele hvert delkontingent et løbenummer. Der bør ligeledes henvises til, at importlicensansøgningerne skal indgives efter Kommissionens forordning (EF) nr. 1291/2000 (3), og at ansøgeren derfor skal stille sikkerhed på ansøgningens indleveringsdag.
(2)
For at sikre at de mængder, som en importør anmoder om, er reelle, bør det præciseres, at en importør kun kan indgive en enkelt ansøgning om importlicens pr. løbenummer i den pågældende uge, og der bør ligeledes fastsættes en sanktion i tilfælde af, at dette krav ikke overholdes.
(3)
For at modernisere forvaltningen af ordningen bør det fastsættes, at de oplysninger, som Kommissionen kræver, sendes elektronisk.
(4)
For bedre at kunne overvåge importen inden for rammerne af delkontingentet for andre tredjelande end USA og Canada bør der i importlicensansøgningen og importlicensen kun angives et enkelt oprindelsesland.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
I forordning (EF) nr. 2375/2002 foretages følgende ændringer:
1)
Artikel 3, stk. 1, affattes således:
»1. Det globale importtoldkontingent opdeles i tre delkontingenter:
a)
delkontingent I (løbenummer 09.4123): 572 000 tons for USA
b)
delkontingent II (løbenummer 09.4124): 38 000 tons for Canada
c)
delkontingent III (løbenummer 09.4125): 2 371 600 tons for andre tredjelande.«
2)
Der indsættes følgende som artikel 4a:
»Artikel 4a
En importør kan kun indgive en enkelt ansøgning om importlicens pr. løbenummer for den pågældende uge i medfør af artikel 5, stk. 1. Når en importør indgiver flere ansøgninger, afvises alle disse ansøgninger, og den sikkerhed, der er stillet ved ansøgningernes indgivelse, inddrages af den pågældende medlemsstat.«
3)
I artikel 5 foretages følgende ændringer:
a)
Stk. 1 affattes således:
»1. Importlicensansøgninger indgives hver mandag senest kl. 13, Bruxelles-tid, til medlemsstaternes myndigheder. Ansøgeren indgiver licensansøgningen til myndigheden i den medlemsstat, hvor han er momsregistreret. Ansøgeren stiller en sikkerhed efter artikel 15, stk. 2, i forordning (EF) nr. 1291/2000 på det beløb, der er fastsat i artikel 10 i nærværende forordning.
I hver licensansøgning angives en mængde, der ikke må overstige den mængde, som er til rådighed for delkontingentet eller den pågældende tranche.
I importlicensansøgningen og importlicensen angives kun et enkelt oprindelsesland.«
b)
I stk. 2 ændres udtrykket »pr. telefax« til »via elektronisk medie«.
c)
Stk. 3 affattes således:
»3. Hvis de mængder, der er tildelt siden periodens begyndelse, og den i stk. 2 nævnte mængde tilsammen overstiger den pågældende delkontingentmængde eller den pågældende tranche, fastsætter Kommissionen en tildelingskoefficient for de ansøgte mængder senest den tredje arbejdsdag efter den dag, hvor ansøgningerne indgives.«
d)
Stk. 4 affattes således:
»4. Efter en eventuel anvendelse af de efter stk. 3 fastsatte tildelingskoefficienter udsteder medlemsstaternes myndigheder på den fjerde arbejdsdag efter den dag, hvor ansøgningerne indgives, importlicenser svarende til de ansøgninger, der er meddelt Kommissionen efter stk. 2.
Den dag, hvor importlicenserne udstedes, sender medlemsstaternes myndigheder ved anvendelse af modellen i bilaget senest kl. 18.00, Bruxelles-tid, via elektronisk medie Kommissionen en meddelelse om de samlede mængder, der samme dag blev udstedt importlicenser for.«
4)
Bilaget erstattes af teksten i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. marts 2006.

Labels: 12
3
17
5